**Informácia o vyhodnotení plnenia**

**Národnej stratégie zamestnanosti Slovenskej republiky do roku 2020 vrátane návrhu na jej aktualizáciu**

**Úvod**

Vláda Slovenskej republiky (ďalej len „vláda SR“) uznesením č. 665 zo 17. decembra 2014 schválila Národnú stratégiu zamestnanosti Slovenskej republiky do roku 2020 (ďalej len „národná stratégia zamestnanosti“), ktorá obsahuje **spoločné strategické ciele zamestnanosti a stratégiu zmien určenú na ich dosiahnutie**. Národná stratégia zamestnanosti je koncipovaná ako nadrezortný, prierezový a vnútorne štruktúrovaný strategický dokument prijatý **na zabezpečenie nadrezortnej spolupráce** pri plnení úloh **s pozitívnym vplyvom na zamestnanosť** a **k naplneniu cieľa** dosiahnuť do roku 2020 mieru zamestnanosti (20-64 rokov)na úrovni **72%**, ktorý si Slovenská republika stanovila v rámci Stratégie Európa 2020. Poskytuje stratégiu zmien **úzko prepojenú na podporu tvorby a udržanie pracovných miest** v jednotlivých sektoroch hospodárstva.

Národná stratégia zamestnanosti a každoročne predkladané informácie o jej plnení je zverejnená na web sídle Ministerstva práce, sociálnych vecí a rodiny SR na adrese:

<https://www.employment.gov.sk/sk/praca-zamestnanost/podpora-zamestnanosti/narodna-strategia-zamestnanosti/>.

Informácia o vyhodnotení plnenia národnej stratégie zamestnanosti vrátane návrhu na jej aktualizáciu (ďalej len „informácia“) je vypracovaná v súlade s bodom B.2. uznesenia vlády SR č. 665 zo 17. decembra 2014, podľa ktorého minister práce, sociálnych vecí a rodiny SR predkladá na rokovanie vlády SR vyhodnotenie plnenia národnej stratégie zamestnanosti vrátane návrhu na jej prípadnú aktualizáciu **každoročne do 30. júna**, prvýkrát v roku 2015. V súlade s tým bola informácia predložená prvýkrát v júni 2015 a vláda SR ju vzala na vedomie na svojom rokovaní dňa 8. júla 2015, druhýkrát v júni 2016 a vláda SR ju vzala na vedomie na svojom rokovaní dňa 30. júna 2016.

Realizáciou prijatej stratégie zmien vykonávanej v medzirezortnej spolupráci, sociálnom partnerstve a pozitívnym hospodárskym vývojom dochádza k zlepšeniu slovenského trhu práce. V tejto súvislosti možno konštatovať, že tak ako v rokoch 2015 a 2016, aj v roku 2017 je informácia vypracovaná v období **pozitívneho vývoja situácie na trhu práce**.

V roku 2016 pokračovali podľa údajov Štatistického úradu SR (ŠÚ SR) pozitívne tendencie na trhu práce SR, ktoré sa začali prejavovať už od konca roku 2014. **Počas celého roku 2016 boli v jednotlivých štvrťrokoch zaznamenané medziročné prírastky** počtu pracujúcich a pokles počtu nezamestnaných resp. miery nezamestnanosti. Miera nezamestnanosti v roku 2016 podľa údajov ŠÚ SR dosiahla úroveň 9,7 %. Celkový priemerný **počet pracujúcich SR v roku 2016** sa v porovnaní s rokom 2015 **medziročne zvýšil o  68,1 tis. na 2 492,1 tis**. Z hľadiska celkového vývoja zamestnanosti je pozitívne, že sa postupne **znižuje intenzita medziročného rastu počtu krátkodobo pracujúcich občanov SR v zahraničí**, to znamená, že uvedený rast bol podporený najmä rastom zamestnanosti v domácej ekonomike.

V priebehu roku 2016 **pokračovala aj tendencia postupného znižovania úrovne dlhodobej nezamestnanosti** (dlhodobo nezamestnaný je občan, ktorý je vedený v evidencii uchádzačov o zamestnanie (UoZ) najmenej 12 po sebe nasledujúcich mesiacov). V 4. štvrťroku 2016 sa počet dlhodobo nezamestnaných osôb **medziročne znížil o 40,2 tis. osôb** na 137,4 tis. osôb.

Podľa štatistiky Ústredia práce, sociálnych vecí a rodiny (ďalej len „Ústredie PSVR“) bola **v decembri 2016 miera evidovanej nezamestnanosti na úrovni 8,76 %,** čo v porovnaní s decembrom 2015 (10,63 %) znamená pokles o 1,87 p. b. Pretrvávajú výrazné regionálne rozdiely ekonomického potenciálu v rámci jednotlivých samosprávnych krajov, ktoré majú za následok diferencovanú mieru nezamestnanosti a nedostatok pracovných príležitostí. V rámci oprávneného územia SR bez Bratislavského samosprávneho kraja z hľadiska krajov, najvyššia miera evidovanej nezamestnanosti bola v decembri 2016 v Prešovskom kraji 13,91 %, pričom najvyššia miera nezamestnanosti bola evidovaná v okrese Kežmarok – 20,53 %. Naopak najnižšia miera nezamestnanosti bola v rámci krajov evidovaná v Trnavskom kraji 4,41 % (okres Galanta, okres Piešťany – 3,29 %). Najvyššia miera evidovanej nezamestnanosti v rámci okresov je evidovaná v okrese Rimavská Sobota – 24,58 %, ktorý patrí do Banskobystrického kraja.

S prihliadnutím na pozitívny vývoj na slovenskom trhu práce a vzhľadom na vzájomne prepojený **systém strategickej podpory zamestnanosti,** ktorý určuje národná stratégia zamestnanosti podľa jej **tematických oblastí**, je informácia vypracovaná v nasledujúcej štruktúre:

- Podpora tvorby pracovných miest

- Inovácie ako nástroj podpory zamestnanosti

- Rozvoj sociálnej ekonomiky ako inovatívneho nástroja podpory regionálnej a miestnej zamestnanosti

- Flexibilita pracovných vzťahov, pracovné podmienky, ochrana práce a kultúra práce

- Účinné riešenie dlhodobej nezamestnanosti

- Kapacity, sieťovanie a rozvoj verejných služieb zamestnanosti

- Podpora ponukovej stránky trhu práce prostredníctvom kvalifikácií pre lepšiu zamestnanosť

- Nadrezortná koordinácia politík s pozitívnym vplyvom na zamestnanosť.

**Vyhodnotenie plnenia úloh vyplývajúcich z národnej stratégie zamestnanosti**

1. **Podpora tvorby pracovných miest**

Kľúčová podpora tvorby pracovných miest bola vykonávaná najmä prostredníctvom aktívnych opatrení na trhu práce (AOTP) ustanovených zákonom č. 5/2004 Z. z.o službách zamestnanosti a o zmene a doplnení niektorých zákonov v znení neskorších predpisov (ďalej len „zákon o službách zamestnanosti“). V zmysle zákona o službách zamestnanosti sa poskytujú príspevky prostredníctvom nástrojov AOTP špecifikovaných priamo v jednotlivých ustanoveniach tohto zákona. Tieto príspevky poskytujú úrady práce, sociálnych vecí a rodiny (ďalej len „úrad PSVR“). Nové alebo inovatívne nástroje AOTP sú riešené najmä prostredníctvom národných projektov a projektov zameraných na osobitné cieľové skupiny UoZ znevýhodnených na trhu práce, ktoré sa realizujú podľa § 54 zákona o službách zamestnanosti taktiež prostredníctvom úradov PSVR. V rámci prvej uvedenej skupiny príspevkov najviac využívaným AOTP zameraným **na podporu vytvárania nových pracovných miest** v roku 2016 bol **príspevok na podporu vytvorenia pracovného miesta v prvom pravidelne platenom zamestnaní** (§ 51a zákona o službách zamestnanosti), v rámci ktorého bolo podporených **3 087** **mladých UoZ** **do 29 rokov veku** a na ktorý bolo vyčerpaných **12 978 320 €.**

Druhým najviac využívaným bol **príspevok na podporu rozvoja miestnej a regionálnej zamestnanosti** (§ 50j zákona o službách zamestnanosti). Prostredníctvom tohto AOTP bolo v roku 2016 podporených **2 087 znevýhodnených UoZ**. Čerpaná suma finančných prostriedkov bola **7 803 741 €.**

Za zmienku stoja aj ďalšie, často a efektívne používané príspevky na vytváranie pracovných miest, ako je napr. **príspevok na podporu zamestnávania znevýhodneného** **UoZ** (§ 50), ktorým bolo podporené umiestnenie **1 793 znevýhodnených UoZ,** s čerpaním **7 054 949 €** a taktiežnapríkladpríspevky pomáhajúce rozvoju podnikania, ako je **príspevok na samostatnú zárobkovú činnosť** (§ 49), prostredníctvom ktorého úrady PSVR podporili vytvorenie **1 951 pracovných miest** sumou **8 249 299 €.**

Značná pomoc, a tomu zodpovedajúce finančné zdroje, boli už tradične aj v roku 2016 orientované na AOTP stimulujúce pracovné uplatnenie a udržanie existujúcich miest, na ktorých sú zamestnaní **občania so zdravotným postihnutím** (ZP). V tejto skupine AOTP bolo podporených spolu **11 184 osôb so ZP** úhrnnou sumou **32 575 529 €.** Najviac prostriedkov bolo použitých na prevádzkové náklady chránených dielni a chránených pracovísk, a to na **9 723 osôb so ZP** v čerpanom objeme zdrojov vo výške **26 633 613 €.**

V rámci druhej, vyššie uvedenej skupiny AOTP a príspevkov intenzívna podpora pracovných miest bola vykonávaná aj prostredníctvom inovatívnych AOTP zabezpečovaných v rámci projektov a programov podľa **§ 54** zákona o službách zamestnanosti, ktorými bola v roku 2016 poskytnutá podpora a pomoc celkom pre **30 408 osôb/UoZ/PM**, vrátane projektu **REPAS**, v rámci ktorého sa rekvalifikovalo **15 351 UoZ**. Celkový objem čerpaných finančných prostriedkov na tieto projekty predstavuje sumu **73 320 345 €.**

Projektovým riešením s najvyšším počtom podporených pracovných miest je národný projekt „Cesta z kruhu nezamestnanosti“, ktorý podporil umiestnenie **až 6 764 UoZ**. Medzi ďalšie významné národné projekty s pozitívnym vplyvom na podporu tvorby pracovných miest patria najmä „Šanca na zamestnanie“ s počtom podporených **UoZ 6 301** a „Praxou k zamestnaniu“ s počtom zaradených **1 622 mladých UoZ.**

Tieto a ďalšie opatrenia na zvýšenie zamestnanosti a mobility pracovnej sily sú financované na základe **Operačného programu Ľudské zdroje** **na programové obdobie 2014 – 2020** (OP ĽZ) Prioritná os 3 Zamestnanosť a Prioritná os 2 Iniciatíva na podporu zamestnanosti mladých ľudí.

Na podporu ponuky na trhu práce bola zavedená **odvodová odpočítateľná položka** (OOP). Odhaduje sa, že **v roku 2016** si OOP uplatňovalo na mesačnej báze približne **21 % zamestnancov** s nárokom na OOP a zvyšnej časti zamestnancov bude uplatnená v ročnom zúčtovaní. Nárok na OOP zaniká pri príjme vo výške 570 eur mesačne, 6840 eur ročne. Opatrenie by malo mať pozitívny vplyv na približne **700 tis.** zamestnancov. Úloha bola plnená vo väzbe na zákon č. 364/2014 Z. z., ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa dopĺňa zákon č. 595/2003 Z. z. o dani z príjmov v znení neskorších predpisov, ktorý nadobudol účinnosť 1. januára 2015. Týmto zákonom sa zaviedla odpočítateľná položka na zdravotné odvody u nízkopríjmových skupín obyvateľstva. V praxi to znamená, že táto skupina zamestnancov má **vyššiu čistú mzdu**. Zavedením odpočítateľnej položky na zdravotné poistenie bola splnená úloha národnej stratégie zamestnanosti zaviesť odvodovú odpočítateľnú položku na zdravotné odvody nízkopríjmovým zamestnancom, čo zvyšuje finančné motivácie na strane ponuky práce **pri zachovaní nákladov práce zamestnávateľov**.

V rámci končiaceho sa Operačného programu Konkurencieschopnosť a hospodársky rast(OP KaHR)programového obdobia 2007 – 2013 bola **podpora zamestnanosti zameraná aj špecificky**, a to na zvýšenie zamestnanosti dlhodobo nezamestnaných mladých ľudí, znevýhodnených skupín obyvateľstva a integrovanie marginalizovaných rómskych komunít (MRK) na trhu práce. Tvorba pracovných miest bola nastavená ako jedna z primárnych podmienok získania podpory (v prípade výziev zameraných na podporu dlhodobo nezamestnaných mladých ľudí a výzvy na podporu lokálnych stratégií komplexného prístupu za účelom integrácie MRK na trhu práce) alebo ako dopad realizácie projektov, t. j. formou následnej tvorby pracovných miest po zrealizovaní aktivít projektu. Na základe zrealizovaných projektov je možné k 31. decembru 2016 vykázať nasledovné dosiahnuté hodnoty: V rámci celého OP KaHR bolo vytvorených **7 786 dlhodobo udržateľných pracovných miest** aj s prispením nástroja finančného inžinierstva JEREMIE. Z uvedeného počtu pracovných miest bolo 1 349 pracovných miest obsadených mladými dlhodobo nezamestnanými ľuďmi, 1 045 pracovných miest znevýhodnenými skupinami obyvateľstva a 360 príslušníkov MRK bolo integrovaných na trhu práce. V rámci **podpory malého a stredného podnikania bolo vytvorených 92 % nových pracovných miest** (7 147) z celkového počtu nových pracovných miest na úrovni OP KaHR. Uvedené hodnoty tvorby pracovných miest v rámci OP KaHR ešte nemusia byť finálne, nakoľko v prípade inovácií sa predpokladá expanzia výroby po ich zavedení, v prípade cestovného ruchu je návštevnosť zariadení následná po dokončení a propagácii produktu cestovného ruchu, a teda dopyt po rozšírení kapacít vzniká až následne. Ku zvyšovaniu počtu vytvorených pracovných miest môže druhotne prispievať aj **nástroj finančného inžinierstva JEREMIE**, nakoľko prostriedky doň vložené aj po ukončení oprávnenosti výdavkov majú revolvingový spôsob financovania.

Nové možnosti podpory tvorby pracovných miest a zamestnanosti sa otvorili aj **na základe prechodu na nízkouhlíkové hospodárstvo** v rámci inštalácie malých obnoviteľných zdrojov energie. V roku 2016 bolo organizovaných 10 termínov skúšok, na základe ktorých Ministerstvo hospodárstva SR vydalo spolu 358 osvedčení inštalatéra v zmysle § 13a ods. 2 zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov. Osvedčenie pre inštalatérov sa vydalo fyzickým osobám, ktoré inštalujú kotly a pece na biomasu, tepelné čerpadlá, fotovoltické systémy a slnečné tepelné systémy. Tieto kvalifikácie využijú pri realizácii národného projektu Slovenskej inovačnej a energetickej agentúry „Zelená domácnostiam“, ktorý je súčasťou Operačného programu Kvalita životného prostredia, čo sekundárne prispeje k lepšiemu pokrytiu vytvorených pracovných miest.

Na podporu tvorby pracovných miest bol plnený aj cieľ **zlepšiť podnikateľské prostredie, znížiť administratívnu záťaž podnikateľov** a zlepšiť umiestnenie Slovenska v celosvetovom hodnotení podnikateľského prostredia Doing Business. Nakoľko sa oblasti podnikania dotýkajú viacerých ústredných orgánov, v  roku 2016 bola zriadená „**Medzirezortná skupinu na najvyššej úrovni pre Doing Business**“, do ktorej boli ustanovení jednotliví zástupcovia rezortov s cieľom vytvoriť nový balík opatrení na zlepšenie podnikateľského prostredia. Sústredenosť sa zameriavala na oblasti zjednodušenia zamestnávania mimo trvaléhopracovného pomeru, poskytovania služieb verejnej správy pre podnikateľov, zabezpečenie zdravého konkurencieschopného prostredia, zjednodušenie vypĺňania daňového priznania a podpory podnikania predovšetkým pre malé a stredné podniky. Ďalším cieľom je dosiahnuť zlepšenie postavenia Slovenska v hodnotení Svetovej banky Doing Business. Preto bolo potrebné zameranie aj na zrýchlenie začatia podnikania alebo získavanie stavebného povolenia. Návrhy sa priebežne prerokúvali v rámci pracovných skupín. Do diskusií boli zapojení aj zástupcovia podnikateľských asociácií a zväzov.

Pre podnikateľov sa v auguste 2016 začala pripravovať aj **internetová stránka**, ktorá im umožní zorientovať sa v náležitostiach a povinnostiach, ktoré súvisia s podnikaním, čo môže prispieť k lepšej tvorbe pracovných miest.

Operačný program Integrovaná infraštruktúra 2014 – 2020 (OPII) je svojím charakterom v porovnateľnej kategórii ako Operačný program Kvalita životného prostredia, t. j. vytváranie podmienok na **tvorbu nových, resp. stabilizáciu existujúcich pracovných miest** zamestnávateľmi, ktorí participujú na projektoch financovaných z OPII a **finančného nástroja CEF (Nástroj na prepojenie Európy)**, je len **sekundárnym výsledkom**. Ide najmä o stavebné spoločnosti zamerané na výstavbu dopravnej infraštruktúry, strojárske spoločnosti zamerané na výrobu a modernizáciu železničných koľajových vozidiel, dráhových vozidiel mestských dráh (trolejbusy a električky) a súvisiacich technológií. Budovanie dopravnej infraštruktúry prispieva k udržateľnosti zamestnanosti **v stavebnom sektore**, to je však taktiež **sekundárny výsledok** implementácie projektov OPII. Predmetné konštatovanie sa opiera aj o analýzy renomovaných inštitúcií ako napr. Európska investičná banka.

Investície smerujúce do výstavby dopravnej infraštruktúry síce nemusia bezprostredne významne zvyšovať zamestnanosť v krátkom období, ale výstavba novej a skvalitňovanie existujúcej infraštruktúry vytvára podmienky na potenciálny prílev zahraničných investícií, zvyšovanie mobility pracovnej sily a celkový rozvoj daného regiónu, čo z dlhodobého hľadiska môže mať pre ekonomiku oveľa väčší pozitívny efekt ako okamžité krátkodobé zvýšenie nezamestnanosti. V súčasnosti sa významná časť stavebných prác **pri výstavbe a modernizácii dopravnej infraštruktúry pripravuje, resp. uskutočňuje v regiónoch so zvýšenou mierou nezamestnanosti, resp. so zvýšeným podielom osôb bez kvalifikácie** (Prešovský samosprávny kraj, Banskobystrický samosprávny kraj). Preto existuje reálny predpoklad, že uvedené investície **podporia priamo alebo aj nepriamo tvorbu pracovných miest**.

V období od 15. júla 2015 do 22. marca 2016 bola realizovaná výzva v rámci podopatrenia 6.1 „Podpora na začatie podnikateľskej činnosti pre mladých poľnohospodárov“ Programu rozvoja vidieka SR 2014-2020 (PRV) s cieľom **podporiť vznik nových poľnohospodárskych subjektov**, ktoré založia osoby, ktoré v čase podania žiadosti **nemajú viac ako 40 rokov** a sú bez skúseností s vlastným poľnohospodárskym podnikaním. V súčasnosti prebieha **vyhodnocovanie žiadostí**, ktoré predložili tieto osoby v rámci danej výzvy. Pri implementácií relevantných opatrení/podopatrení PRV sa **uplatňujú kritéria na podporu tvorby pracovných miest a zvýšenia zamestnanosti** v regiónoch Slovenska.

Pri implementácii PRV v rámci relevantných opatrení/podopatrení, sa uplatňujú výberové kritéria, ktoré zvýhodňujú projekty s realizáciou v okrese s vyššou mierou evidovanej nezamestnanosti a s tvorbou pracovných miest. Taktiež sa v rámci podopatrenia 4.2 „Podpora investícií do spracovania poľnohospodárskych produktov“ **zvýhodňujú projekty tých žiadateľov, ktorí ponúknu možnosť absolvovania praxe pre študentov vo svojom podniku**. Informácie o možnosti absolvovania praxe pre študentov v poľnohospodárskych a potravinárskych podnikoch sa priebežne zverejňujú na webovom sídle Ministerstva pôdohospodárstva a rozvoja vidieka SR.

Priebežne je podporované aj **zamestnávanie znevýhodnených alebo značne znevýhodnených zamestnancov v poľnohospodárskej prvovýrobe** po dobu 12 alebo 24 mesiacov.

**Podpora pracovných miest** pri ochrane lesov je vykonávaná aj **v rámci protipožiarných opatrení - čistenie kalamitných plôch po ťažbe dreva**. Plnenie úlohy je zabezpečené zo strany štátneho podniku Lesy SR, š.p. vlastnými prostriedkami. Tieto činnosti sú zabezpečované aj naďalej dodávateľským spôsobom. Pracovné miesta sú vytvárané zo strany dodávateľov služieb. Podnik nenašiel ekonomicky efektívne riešenie zamestnávania vlastných zamestnancov v rámci tejto úlohy. Plnenie úlohy súvisiacej s výrobou drevnej štiepky je zabezpečené zo strany štátneho podniku Lesy SR, š.p. vlastnými prostriedkami. Podnik v roku 2016 zrealizoval 31 537,55 ton drevnej štiepky. Tento objem medziročne klesol. V rámci uvedenej činnosti momentálne podnik zamestnáva 8 pracovníkov.

Podpora pracovných miest je vykonávaná aj **v rámci protipovodňových opatrení**, keď Podpora pre správu drobných vodných tokov a zabezpečenie protipovodňových opatrení je v PRV zastrešená v rámci podopatrenia 8.3 „Podpora na prevenciu škôd v lesoch spôsobených lesnými požiarmi prírodnými katastrofami a katastrofickými udalosťami“, podopatrenia 5.1 „Podpora na investície do preventívnych činností zameraných na zníženie následkov pravdepodobných prírodných pohrôm, nepriaznivých klimatických javov a katastrofických udalostí na poľnohospodárstvo“ a podopatrenia 4.3 „Podpora na investície do infraštruktúry súvisiacej s vývojom, modernizáciou alebo prispôsobením poľnohospodárstva a lesníctva“. Plnenie úlohy je zabezpečené zo strany štátneho podniku Lesy SR, š.p. prostredníctvom finančných prostriedkov z fondov EÚ. V tejto súvislosti bola vypracovaná realizačná projektová dokumentácia na opatrenia súvisiace so zlepšením protipovodňovej ochrany na 22 drobných vodných tokoch. Samotná realizácia nebola začatá a nie je zahrnutá ani do plánu investícií štátneho podniku Lesy SR, š.p. na rok 2017.

Plnia sa aj úlohy s priamym vplyvom na pracovné miesta vo verejnej správe. Naďalej je vykonávaná rozsiahla **reforma verejnej správy** pod názvom ESO (Efektívna, Spoľahlivá a Otvorená štátna správa).Reforma je zameraná na racionalizáciu organizačného usporiadania verejnej správy, ktorú podporujú špecifické ciele Operačného programu Efektívna verejná správa najmä prostredníctvom skvalitnenia systémov a optimalizácie procesov s orientáciou na občanov a podnikateľov, ako aj zefektívnením finančnej správy. V hodnotenom období boli realizované **opatrenia súvisiace s budovaním klientskych centier** ako kontaktných a administratívnych miest pre občanov. V súčasnosti je **v prevádzke 50 klientskych centier** z celkového počtu 79, ktoré plánuje Ministerstvo vnútra SR zriadiť v rámci Slovenskej republiky.

1. **Inovácie ako nástroj podpory zamestnanosti**

V rámci Operačného programu Výskum a inovácie (OP VaI) bola navrhnutá séria systémových opatrení zameraných na zabezpečenie rastu a zvyšovania konkurencieschopnosti **malých a stredných podnikov** (MSP). Tieto opatrenia prispievajú k plneniu jednotlivých bodov Národnej stratégie zamestnanosti SR do roku 2020 najmä **v oblastiach podpory tvorby pracovných miest a rozvoja inovácií ako nástroja podpory zamestnanosti v prostredí MSP**. Podpora tvorby pracovných miest je súčasťou aj štátnych programov na podporu MSP, ktoré realizuje Slovak Business Agency (SBA). **MSP sú najväčším zamestnávateľom v národnom hospodárstve, v roku 2016 tvorili 74,1 %** **podiel na zamestnanosti v podnikovej ekonomike** a **59,3 % podiel na celkovej zamestnanosti v hospodárstve SR**, preto opatrenia zamerané na ich podporu a rozvoj vedú jednoznačne ku generovaniu nových pracovných miest.

SBA v rámci Prioritných osí 3 a 4 OP VaI pripravuje realizáciu nasledovných aktivít na podporu MSP (**s predpokladaným priamym vplyvom na tvorbu pracovných miest**):

* národný projekt Národné podnikateľské centrum v Bratislave,
* národný projekt Národné podnikateľské centrum v regiónoch.

SBA je zároveň jedným z partnerov národného projektu Podpora internacionalizácie MSP.

Štátne programy na podporu MSP (s predpokladaným priamym vplyvom na tvorbu pracovných miest) s plánovanou realizáciou v r. 2017 sú:

* Program a schéma na podporu startupov,
* Mikropôžičkový program,
* Schéma na podporu rodinného podnikania.

**Program na podporu startupov**

Zámerom programu je zlepšiť podmienky pre startupy a tým zvýšiť šancu na presadenie sa inovatívnych a konkurencieschopných nápadov na trhu. Vďaka pomoci poskytnutej v rámci tohto programu sú začínajúci podnikatelia schopní ekonomicky vhodnejšie nastaviť svoje podnikateľské zámery, čím sa zníži riziko ich zlyhania. Program pozostáva z jednotlivých komponentov, pričom každý je zameraný na konkrétnu fázu **rastu podnikateľského subjektu alebo záujemcu o podnikanie a ponúka priestor na získanie mentorov, lektorov, expertov na poradenstvo pre tieto subjekty,** ďalej sa prostredníctvom tohto podporného nástroja sprostredkováva žiadateľom účasť na medzinárodných startup podujatiach a zabezpečuje **prepájanie investorov s kvalitnými podnikateľskými zámermi startupov.**

Aktivitou, do ktorej sa MSP a záujemcovia o podnikanie mali možnosť počas celého roka zapojiť je **účasť na medzinárodných startup podujatiach**. V rámci tejto iniciatívy majú MSP a fyzické osoby možnosť zúčastniť sa pre nich relevantného zahraničného startup podujatia, pričom prijímateľom pomoci je poskytnutá nepriama forma pomoci vo výške 100 % úhrady nákladov spojených s účasťou na medzinárodnom startup podujatí. Prijímatelia sa v roku 2016 zúčastnili spolu 38 podujatí. Medzi prijímateľmi boli 2 fyzické osoby a 28 MSP.

V rámci implementácie programu boli podporené viaceré lokálne aj zahraničné podujatia, ako napr. podujatie IoT Expo Bratislava 2016. Toto fórum bolo zamerané na podporu startupov v oblasti internetu vecí, s cieľom prepojiť ich na francúzsky trh. Taktiež bola podporená súťaž ***Máš nápad? Prezentuj svoj startup* pre mladých podnikateľov**, za ktorou stojí Startup centrum TUKE. Podujatie vzniklo iniciatívou Technickej univerzity v Košiciach, ktorá má vo veľkej miere pomôcť študentom, ale aj ľuďom s inovatívnym potenciálom rozvíjať sa v rôznych oblastiach pôsobenia. V rámci implementácie boli podporené aj podujatia JCI Slovak Student Startup Cup 2016, JCI Innovation Academy. V roku 2016 bolo podporené taktiež podujatie StartupAwards SK 2016. Medzi zahraničné podujatia, ktoré boli podporené možno zaradiť podujatie DLD Innovation Festival workshop, ktoré sa uskutočnilo v septembri 2016 v Izraeli.

**Mikropôžičkový program**

Program je zameraný na poskytovanie mikropôžičiek malým podnikateľom na financovanie investičných a prevádzkových projektov, projektov zameraných na nákup zásob obchodného charakteru. Maximálna výška mikropôžičky je 50 000 eur, minimálna výška pôžičky je 2 500 eur. Lehota splatnosti mikropôžičky je od 6 mesiacov do 4 rokov, s možnosťou odkladu splátok istiny maximálne na 6 mesiacov. Cieľom programu je:

* umožniť rozvoj malých podnikov,
* zvýšiť mieru prežitia malých podnikov,
* podpora marginalizovaných skupín,
* podpora a stabilizácia začínajúcich podnikateľov,
* podpora malých podnikov v regiónoch s vysokou mierou nezamestnanosti,
* prispieť k udržaniu zamestnanosti a tvorbe nových pracovných miest v jednotlivých regiónoch Slovenskej republiky.

**V roku 2016 bolo k 31. decembru 2016 čerpaných 49 mikropôžičiek** v hodnote 1 199 000 eur. V súčasnosti je 10 klientov v štádiu pred čerpaním mikropôžičky v celkovom objeme 272 000 eur a 12 klientov v objeme 400 000 eur v štádiu posudzovania žiadosti o mikropôžičku. Celkovo od začiatku realizácie Mikropôžičkového programu bolo poskytnutých 2 048 mikropôžičiek vo výške 37 748 266 eur.

|  |  |  |  |  |
| --- | --- | --- | --- | --- |
| **Ukazovatele** | **K 31. 12. 2016** | | **Kumulatívne k 31. 12. 2016** | |
| **Počet** | **Suma (EUR)** | **Počet** | **Suma (EUR)** |
| Počet spracovaných žiadostí | 55 | **-** | **-** | **-** |
| Počet poskytnutých mikropôžičiek | 49 | 1 199 000€ | 2 048 | 37 748 266 € |
| Priemerná výška mikropôžičky | **-** | 24 469€ | **-** | 18 432 € |
| Novovytvorené pracovné miesta | 48 | **-** | 3 158 | **-** |
| Udržané pracovné miesta | 125 | **-** | 5 772 | **-** |

Z hľadiska podmienok poskytovania investičnej pomoci sa príslušná právna úprava – zákon č. 561/2007 Z. z. o investičnej pomoci v roku 2016 nenovelizovala. Implementujú sa skôr prijaté **opatrenia týkajúce sa napr. technologických centier, najmenej rozvinutých okresov, či výšky jednotlivých foriem poskytovanej investičnej pomoci**. Počet novo vytvorených pracovných miest je jedným z rozhodujúcich ukazovateľov pri posudzovaní investičných zámerov. Zároveň realizácia investičného zámeru v oblasti technologického centra (TC) a centra strategických služieb (CSS) je kladným hodnotiacim kritériom, keďže 60 % (pri CSS) až 70 % (pri TC) zamestnancov musí mať vysokoškolské vzdelanie, čím sa nepriamo podporuje aj uplatnenie absolventov. Obzvlášť sa prihliada na **investičné zámery realizované v najmenej rozvinutých okresoch, ktoré podporujú vytváranie pracovných miest v oblastiach s vysokou mierou nezamestnanosti, a teda nepriamo aj dlhodobo nezamestnaných**, ktorí sú považovaní za znevýhodnenú skupinu.

V roku 2016 bolo uzavretých **29 investičných projektov**, ktorých realizácia má potenciál vytvoriť cca **7 500 nových (priamych) pracovných miest** a sumárna výška investícií by mala dosiahnuť cca 930 mil. eur. Až v 19 prípadoch išlo o zriadenie nových prevádzok, a v 10 prípadoch o expanzné projekty.

Rok 2016 možno teda hodnotiť ako **mimoriadne úspešný**. Z pohľadu počtu projektov, ako aj tvorby nových pracovných miest **ide o najlepšie výsledky za posledných 5 rokov**. Podobne **aj výška investícií v roku 2016 je výrazne nad strednodobým priemerom** (930 mil. eur v porovnaní s hodnotami za roky 2012 až 2014).

Zahraniční investori pochádzajú najmä z Nemecka, Južnej Kórey, krajín západnej Európy (Veľká Británia, Španielsko, Dánsko, Švajčiarsko), ale aj z Japonska, Číny, Grécka či Českej republiky. Uzavreté investície majú výrazný exportný potenciál, keďže značná časť produkcie a služieb budú vyvážané, resp. poskytované najmä mimo územia SR. Uvedené reflektuje cieľ zvyšovania prílevu investícií s exportným potenciálom.

**Investície sa budú realizovať** v Košickom, Prešovskom, Nitrianskom, Žilinskom, Trenčianskom, Trnavskom a Bratislavskom kraji, napĺňa sa aj cieľ realizovať investície aj mimo najvyspelejších a najvyhľadávanejších lokalít západného Slovenska.

V okresoch východného Slovenska agentúra **SARIO úspešne** ukončila v roku 2016 **6 investičných projektov** čo predstavuje cca 20 % z celkového počtu projektov v SR. Uvedené investície v Košickom a Prešovskom kraji dosahujú sumárnu hodnotu cca 72 mil. eur čo predstavuje cca 8% z celkového objemu, pričom tieto investície majú potenciál vytvoriť cca **1 620 nových pracovných miest** čo predstavuje cca **22 %** z celkového počtu na Slovensku.

Z dlhodobého hľadiska je dôležitým ukazovateľom úspechu lákania investícií vývoj počtu rozpracovaných investičných projektov. Ten sa medziročne zvýšil:

|  |  |  |  |  |
| --- | --- | --- | --- | --- |
| k 31.12. | **2013** | **2014** | **2015** | **2016** |
| **Počet rozpracovaných projektov** | ***50*** *rozpracovaných projektov* | ***44*** *rozpracovaných projektov* | ***60*** *rozpracovaných projektov* | ***66*** *rozpracovaných projektov* |
| **Potenciál rozpracovaných projektov** | *cca* ***1,35 mld. eur*** *investície*  *cca* ***11 500*** *nových priamych miest* | *cca* ***1,74 mld. eur*** *investície*  *cca* ***16 000*** *nových priamych miest* | *cca* ***2,2 mld. eur*** *investície*  *cca* ***16 000*** *nových priamych miest* | *cca* ***1,8 mld. eur*** *investície*  *cca* ***23 800*** *nových priamych miest* |

Ďalšie **pozitívne trendy**, ktoré je možné pozorovať v rozpracovaných projektoch:

* **rozpracované investície veľkého rozsahu** (nad 100 mil. eur), ktoré majú výrazne väčší potenciál regionálneho rozvoja. Momentálne máme rozpracovaných 5 takýchto projektov. Agentúra SARIO sa bude snažiť takýchto investorov usmerňovať **primárne do regiónov stredného a východného Slovenska**,
* podobne pribúdajú **aktivity s vyššou pridanou hodnotou** - R&D centrá a iné centrá služieb, momentálne je **rozpracovaných až 12** takýchto projektov,
* SARIO má **rozpracovaných 16 investičných projektov**, v prípade ktorých investori zvažujú aj okresy východného Slovenska. Sumárna výška investícií môže dosiahnuť cca 410 mil. eur s potenciálom na vytvorenie cca **4 300 nových pracovných miest**,
* aktuálne má agentúra SARIO **rozpracovaných 17 investičných projektov**, ktoré okrem iného zvažujú aj najmenej rozvinuté okresy. Tieto investície v odhladovanej výške cca 214 mil. eur majú potenciál vytvoriť cca **5 000 nových pracovných miest**.

V hodnotenom období prebiehala **príprava nového zákona o investičnej pomoci**, ktorý má za cieľ o. i. kvalitatívne zlepšenie prístupu investorov k investičnej pomoci, ako jedného z určujúcich faktorov vplývajúcich na rozhodovanie o umiestnení investície, najmä pri podnikoch so zameraním na **sofistikované činnosti**, čiže technologické centrá a centrá strategických služieb. Priemerná výška mzdy zamestnanca patrí tiež medzi hodnotiace ukazovatele v rámci procesu posudzovania investičného zámeru, čo kladie dôraz na vyššiu mzdu v porovnaní s priemernou mzdou v regióne. Automobilový priemysel je jedným z kľúčových odvetví v rámci ekonomiky a hospodárstva SR. Tento segment priemyselnej výroby generuje tisíce pracovných miest. Príchod novej automobilky Jaguar Land Rover zároveň vyvíja tlak na zvyšovanie miezd aj u ostatných automobiliek.

V roku 2016 vláda SR schválila investičnú pomoc pre nižšie uvedené spoločnosti:

|  |  |
| --- | --- |
| **Prijímateľ** | **Plánované vytvorené miesta** |
| **BcLoad, s. r. o.** | **101** |
| **IEE Sensing Slovakia s. r. o.** | **337** |
| **Midia Agro, s. r. o.** | **325** |
| **RKN Global Europe s. r. o.** | **1 238** |
| **SYRÁREŇ BEL SLOVENSKO a. s.** | **50** |
| **JASPLASTIK-SK spol. s r. o.** | **140** |
| **MAR SK, s. r. o. (2016)** | **67** |
| **Gestamp Nitra, s. r. o.** | **229** |

Rozhodnutie o schválení investičnej pomoci pre spoločnosť RKN Global Europe s. r. o. bolo na žiadosť prijímateľa zrušené rozhodnutím Ministerstva hospodárstva SR č. 27/2016   
z 28. októbra 2016. Realizáciou uvedených investícií by sa malo vytvoriť takmer **1 250 nových pracovných miest priamo v podnikoch, čo sa pozitívne prejaví aj z pohľadu sekundárnej zamestnanosti**, ktorú t. č. nie je možné kvantifikovať.

1. **Rozvoj sociálnej ekonomiky ako inovatívny nástroj podpory regionálnej a miestnej zamestnanosti**

V rámci podujatí predsedníctva SR v Rade EÚ bola v dňoch 30. novembra 2016 – 1. decembra 2016 na základe iniciatívy Ministerstva práce, sociálnych vecí a rodiny SR (MPSVR SR) organizovaná medzinárodná konferencia k sociálnej ekonomike (referencie: <http://www.employment.gov.sk/konferencia-socialna-ekonomika-2016/>).

Konferencia poskytla priestor na diskusiu o odporúčaniach uverejnených v Správe GECES (Skupina expertov členských štátov EÚ pre sociálne podnikanie), ktorá bola schválená na 11. zasadaní členov GECES 14. októbra 2016 v Bruseli.

V súvislosti s Fondom sociálnych fondov rozvojového kapitálu (FOSFOR) ako samostatného podfondu Slovak Investment Holding, a.s. (SIH) bude **v rámci štruktúry fondu fondov SIH vytvorený podfond sociálnej ekonomiky**, ktorý bude vykonávať úlohy FOSFORu. V roku 2016 bolo vytvorenie tohto podfondu dohodnuté v zmluvách o financovaní uzavretých medzi SIH, SZRB Asset Management a.s. a MPSVR SR ako riadiacim orgánom a s MV SR ako sprostredkovateľským orgánom pre Operačný program Ľudské zdroje (OP ĽZ), ktorých prílohou sú investičné stratégie pre použitie prostriedkov vyčlenených na finančné nástroje. Následne došlo k načerpaniu finančných prostriedkov do SIH v podobe prvých tranží vo výške približne 18 mil. eur. V rámci ďalšieho kroku budú vybraní finanční sprostredkovatelia, ktorí budú následne poskytovať produkty konečným prijímateľom aktívnym v oblasti sociálnej ekonomiky.

Zákonom č. 336/2015 Z. z. bol na základe návrhu MPSVR SR s účinnosťou od 15. decembra 2015 novelizovaný zákon o službách zamestnanosti. Zmenou je predovšetkým zavedenie definície pre subjekty sociálnej ekonomiky.

**Subjekty sociálnej ekonomiky** (SSE) budú podporené **nielen vhodnými finančnými nástrojmi, ale aj vytvorením nového legislatívneho prostredia, vrátane zohľadnenia sociálneho aspektu v oblati verejného obstarávania.**

Na základe návrhu MPSVR SRbol do Plánu legislatívnych úloh vlády SR na rok 2017 zaradený návrh zákona o sociálnej ekonomike (úloha č. 11, december 2017). Hlavným cieľom tvorby legislatívy o sociálnej ekonomike je vytvorenie jednotného právneho prostredia pre sociálne podnikanie. Za týmto účelom bola pri MPSVR SR zriadená pracovná skupina k tvorbe samostatnej komplexnej právnej úpravy o  sociálnej ekonomike. Pracovná skupina pracuje od novembra 2016. Následne bude pracovná skupina pôsobiť v rámci nadrezortného výboru k sociálnej ekonomike, ktorý bude súčasťou jednej z aktivít Národného projektu „Inštitút sociálnej ekonomiky“.

MPSVR SR v súčasnosti pracuje na projektoch, ktoré po prvýkrát v histórii budú kombináciou mikropôžičky,  nenávratného grantu z eurofondov a regionálnych poradenských centier v rámci SR. Týmto trojpilierovým spôsobom zabezpečíme predovšetkým trvalú udržateľnosť sociálnych podnikov. Trojpilierový systém bude zabezpečený nasledovným spôsobom:

1. **Národný projekt Inštitút sociálnej ekonomiky**, jeho cieľom je vytvoriť priestor pre  skvalitnenie prípravy legislatívy sociálnej ekonomiky a vyškolenie regionálnych poradcov, ktorých úlohou bude identifikácia SSE v regióne, vysvetlenie pravidiel fungovania subjektov SSE a následné poradenstvo, ktoré vyplynie z charakteru regionálnych potrieb vzniknutých SSE. Zriadená je pracovná skupina na úrovni zástupcov relevantných odborov, sekcií MPSVR SR i zástupcov MVO. Začiatok implementácie sa predpokladá v júni 2017.
2. Výzva **Podpora rozvoja regionálnej a miestnej zamestnanosti prostredníctvom subjektov sociálnej ekonomiky**. Výzva bude zameraná na založenie a/alebo prevádzkovanie SSE, ktoré svojou podnikateľskou činnosťou vytvoria nové pracovné miesta, udržanie prevádzkovania súčasnej podnikateľskej činnosti rôznych subjektov prechodom na SSE s cieľom udržania súčasných pracovných miest a podpory získania pracovných návykov, vedomostí, pracovných a sociálnych zručností u dlhodobo nezamestnaných, nízko kvalifikovaných, starších a zdravotne postihnutých osôb v prostredí SSE.

Výzva je pripravená. Vzhľadom k tomu, že je previazaná s poskytovaním pôžičiek a niektoré informácie je možné do výzvy zapracovať až po zverejnení finančných sprostredkovateľov a po dohode s poskytovateľom pôžičiek, jej zverejnenie je možné až po vykonaní týchto procesov.

1. **Flexibilita pracovných vzťahov, pracovné podmienky, ochrana práce a kultúra práce**

Dôstojná práca zahŕňa širokú tematiku, do ktorej patrí najmä spravodlivé mzdové ohodnotenie, ochrana pred zdravotnými rizikami pri práci, práva zamestnancov uplatňovať svoje záujmy a zúčastňovať sa na ich uplatňovaní, opatrenia v pracovnej oblasti, ktoré sú ústretové k rodine ako i dostatok pracovných príležitostí. Súčasťou vytvárania dôstojných pracovných podmienok je aj **garancia práva zamestnanca na odmenu za vykonanú prácu vo výške, dostatočnej na to, aby mu zabezpečila dôstojnú životnú úroveň** tak, ako to ustanovuje aj článok 36 Ústavy Slovenskej republiky. Vláda SR v súlade so zákonom č. 663/2007 Z. z. o minimálnej mzde v znení neskorších predpisov s účinnosťou **od 1. januára 2017** schválila nariadenie vlády Slovenskej republiky č. 280/2016 Z. z., ktorým sa ustanovuje suma minimálnej mzdy na rok 2017. Ustanovila minimálnu mzdu v sume 435 **eur mesačne** a 2,500 **eur za odpracovanú hodinu.** Medziročné zvýšenie oproti sume minimálnej mzdy 405 EUR, platnej v roku 2016, predstavuje 7,41 **%.** Vývoj tzv. hrubej a čistej sumy minimálnej mzdy a priemernej mzdy a ich vzájomný pomer od roku 2012 bol nasledovný:

|  |  |  |  |  |  |
| --- | --- | --- | --- | --- | --- |
| Ukazovateľ / Rok | 2012 | 2013 | 2014 | 2015 | 2016 |
| *Minimálna mesačná mzda hrubá* | *327,20* | *337,70* | *352,00* | *380,00* | *405,00* |
| **Čistá minimálna mesačná mzda** (ČMMM) | **283,38** | **292,48** | **304,84** | **339,09** | **355,01** |
| - index rastu čistej minimálnej mzdy v % | 103,22 | 103,21 | 104,23 | 111,24 | 104,69 |
| *Priemerná nominálna mesačná mzda hrubá* | *805,00* | *824,00* | *858,00* | *883,00* | *912,00* |
| **Čistá priemerná mesačná mzda** (ČPMM) | **622,39** | **637,16** | **662,08** | **679,61** | **699,96** |
| *- podiel ČMMM z ČPMM v %* | *45,53* | *45,90* | *46,04* | *49,89* | *50,72* |

Zdroj: Štatistický úrad SR (ŠÚ SR) a prepočet MPSVR SR

Zvýšenie minimálnej mzdy **má vplyv aj na vyjednávanie o mzdách na podnikovej a odvetvovej úrovni, nakoľko vyvoláva tlak aj na rast mzdových taríf dohodnutých v tarifných systémoch**, uplatňovaných u zamestnávateľa, ktorými sa diferencuje odmena za prácu podľa jej náročnosti. Prostredníctvom **inštitútu minimálnych mzdových nárokov**, upraveného v § 120 Zákonníka práce, zároveň **so zvýšením sumy** **minimálnej mzdy dochádza aj k nárastu sadzieb minimálnych mzdových nárokov**, ustanovujúcich právny nárok na mzdu v závislosti od náročnosti prác vykonávaných zamestnancom u zamestnávateľa, ktorý nemá odmeňovanie svojich zamestnancov dohodnuté v kolektívnej zmluve. **Všetky nástroje a opatrenia** **vyvážene pokrývajú agendu dôstojnej práce ako v oblasti pracovných podmienok, tak aj v oblasti dôstojného mzdového ohodnotenia vykonávanej práce.** Je možné konštatovať, že Medzinárodná organizácia práce, Európska komisia, ani Rada Európy vo všeobecnosti nevyjadrili nespokojnosť s pracovnoprávnou úpravou v Slovenskej republike.

V záujme presadzovania dôstojných pracovných podmienok boli aj v roku 2016 plnené úlohy národnej stratégie zamestnanosti v prepojení na úlohy vyplývajúce zo Stratégie bezpečnosti a ochrany zdravia pri práci v Slovenskej republike do roku 2020 a programu jej realizácie na roky 2013 až 2015 s výhľadom do roku 2020. Plnením týchto úloh boli podporovaní zamestnávatelia, ktorí sú zodpovední za vytváranie dôstojných pracovných podmienok. Rovnako bol tento cieľ realizovaný dozornou a poradenskou činnosťou orgánov štátnej správy v oblasti inšpekcie práce, keď **inšpektoráty práce v roku 2016 vykonali 65 036 dozorných výkonov v 28 084 subjektoch, odhalili 41 935 porušení predpisov** a v záujme zlepšenia stavu ich nariadili odstrániť. Okrem toho zamestnávateľom a zamestnancom **3 443 krát poskytli bezplatné odborné poradenstvo**. Kontrolné orgány nelegálnej práce a nelegálneho zamestnávania, ktorými sú inšpektoráty práce, Ústredie PSVR a úrady PSVR v roku 2016 na pracoviskách zamestnávateľov a podnikajúcich fyzických osôb intenzívne odhaľovali porušovanie zákazu nelegálneho zamestnávania. Vykonali **29 931 kontrol a u 1 311 zamestnávateľov odhalili 2 924 nelegálne zamestnávaných fyzických osôb**. Od 18. 6. 2016 je účinný **novelizovaný zákon č. 82/2005 Z. z. o nelegálnej práce a nelegálnom zamestnávaní** a o zmene a doplnení niektorých zákonov v znení neskorších predpisov. Na účely prechodu povinnosti zaplatiť pokutu za nelegálne zamestnávanie sa v § 7b ods. 3 právnej úpravy nelegálnej práce a nelegálneho zamestnávania rozšíril okruh osôb, ktoré vedeli alebo mohli vedieť o nelegálnom zamestnávaní, o vedúceho zamestnanca právnickej osoby alebo fyzickej osoby, ktorá na základe zmluvy priamo alebo sprostredkovane prijíma prácu, tovar alebo službu od právnickej osoby alebo fyzickej osoby nelegálne zamestnávajúcej fyzickú osobu. Rovnako sa do právnej úpravy nelegálnej práce a nelegálneho zamestnávania pre právnickú osobu a podnikajúcu fyzickú osobu doplnil zákaz prijímať zmluvne dohodnutú prácu alebo službu, ktorá je dodávaná inou právnickou osobou alebo fyzickou osobou prostredníctvom nelegálne zamestnávanej fyzickej osoby, ak ide o cezhranične poskytovanú službu alebo  vnútroštátne alebo cezhranične dodávanú prácu a tiež sa do právnej úpravy doplnila pokuta za porušenie tohto zákazu.

Dňa 1. januára 2016 nadobudol účinnosť zákon č. 428/2015 Z. z., ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Schválením tohto zákona sa **minimálna výška základnej zložky mzdy zdravotníckych pracovníkov v jednotlivých zdravotníckych povolaniach ustanovila vo vyššej výške** v porovnaní s výškou minimálnych mzdových nárokov upravenou v § 120 Zákonníka práce. Tým došlo k zlepšeniu úrovne odmeňovania v súlade s úlohou národnej stratégie zamestnanosti. Na tento účel bolo v štátnom rozpočte na rok 2016 vyčlenených 55 mil. eur. Nakoľko bol zákonom upravený aj mechanizmus jej valorizácie, boli na tento účel v štátnom rozpočte vyčlenené prostriedky aj na obdobie ďalších rokov. V dôsledku uplatňovania prijatého zákona mzdy v rezorte zdravotníctva **medziročne vzrástli**. Zlepšovanie odmeňovania je **naďalej predmetom sociálneho dialógu a kolektívneho vyjednávania**.

1. **Účinné riešenie dlhodobej nezamestnanosti**

V rámci cieľových indikátorov Európa 2020 si Slovensko stanovilo aj **cieľ znížiť mieru dlhodobej nezamestnanosti** (trvajúcej najmenej 12 po sebe nasledujúcich mesiacov) **do roku 2020 pod 3 %.** Ide o už prijatý, záväzný ukazovateľ na účely plnenia Stratégie Európa 2020, ktorá sa začala vykonávať v roku 2010.

V roku 2013 (v čase prípravy národnej stratégie zamestnanosti) miera dlhodobej nezamestnanosti na Slovensku dosiahla 10 %. Tento stav sa postupne zlepšoval. V roku 2015 sa miera dlhodobej nezamestnanosti v SR podľa údajov Eurostatu **znížila na 7,6 %** (oproti roku 2014 o 1,7 p. b.). Išlo pritom o **rýchlejší pokles ako v EÚ 28** (4,5 % v roku 2015 oproti 5,0 % v roku 2014).

V priebehu roku 2016 **pokračovala tendencia postupného znižovania úrovne dlhodobej nezamestnanosti**. V 4. štvrťroku 2016 sa počet dlhodobo nezamestnaných osôb **medziročne znížil o 40,2 tis. osôb** na 137,4 tis. osôb. Podľa údajov ŠÚ SR podiel dlhodobo nezamestnaných na celkovom počte nezamestnaných **poklesol medziročne v treťom kvartáli 2016 zo 67 % na 59 %**, stále ale predstavuje jednu z najvyšších hodnôt v rámci krajín EÚ. Dlhodobá nezamestnanosť tiež úzko súvisí s kvalifikáciou nezamestnaných. Viac ako polovica UoZ s nízkou kvalifikáciou si nenájde prácu skôr ako do jedného roka, viac ako tretina ani do dvoch rokov. Nízka kvalifikácia predstavuje výrazné bariéry na trhu práce.

**Kým stav UoZ** podľa údajov Ústredia PSVR dosiahol v decembri 2015 počet 334 379 osôb, v **decembri 2016** klesol na **276 131 osôb**, čo predstavuje pokles o 58 248 osôb. **Z hľadiska štruktúry UoZ ku koncu decembra 2016 bolo v evidencii  239 426 znevýhodnených UoZ**, z toho 14 596 bolo občanov mladších ako 26 rokov, **137 309 dlhodobo nezamestnaných občanov**, 74 861 občanov starších ako 50 rokov veku a 84 838 UoZ s nižším vzdelaním ako stredné odborné vzdelanie. Z celkového počtu dlhodobo nezamestnaných občanov 137 309 osôb bolo 40 552 osôb evidovaných viac ako 12 až 24 mesiacov, 34 889 osôb evidovaných viac ako 24 až 48 mesiacov a 61 881 osôb evidovaných nad 48 mesiacov. Z hľadiska regiónov najvyšší počet dlhodobo nezamestnaných občanov bol v Prešovskom kraji spolu 36 516 UoZ, z toho najviac v okresoch Prešov 5 776 UoZ a Vranov nad Topľou 4 941 UoZ. Druhé najvyššie zastúpenie dlhodobo nezamestnaných občanov bolo v Košickom kraji, a to 32 169 UoZ, z toho najviac v okrese Košice a okolie 5 685 UoZ a v okrese Trebišov 6 623 UoZ.

Na zabezpečenie účinného znižovania dlhodobej nezamestnanosti boli uplatnené najmä nasledovné nástroje:

**Odvodová** **úľava pre dlhodobo nezamestnaných** (DN) (odpustenie zdravotných aj sociálnych odvodov s výnimkou úrazového poistenia a garančného poistenia zavedené za účelom podpory zamestnanosti DN).

**Naďalej pokračoval pozitívny trend pri jej uplatňovaní**. K 31. decembru 2013 to bolo 501 zamestnávateľov; 2 349 zamestnávateľov k 31. decembru 2014, 1 644 zamestnávateľov k 31. decembru 2015, **1314 zamestnávateľov k 31. decembru 2016 a 1 229 zamestnávateľov k 31. marcu 2017.**  V tejto súvislosti sa k 31. decembru 2013 zamestnalo 668 osôb, ktorí predtým patrili medzi DN, k 31. decembru 2014 ich počet predstavoval  2 767  osôb,  k 31. decembru 2015 ich počet predstavoval 2 130 osôb, k 31. decembru 2016 ich počet predstavoval 1 830 osôb a k 31. marcu 2017 ich počet predstavoval 1 691 osôb. K 31. marcu 2017 z toho predstavovalo 174 osôb DN z NRO, ktorí sa zamestnali (Zdroj: odbor analýz MPSVR SR).

**Od 15. decembra 2015 sa** **táto** **odvodová úľava rozšírila aj na zamestnávanie osôb z NRO** (zoznam NRO vedie ústredie v súlade so zákonom  č. 336/2015 Z. z. o podpore najmenej rozvinutých okresov a o zmene a doplnení niektorých zákonov). Odvodová úľava sa tak týka aj zamestnancov, ktorí boli vedení v evidencii UoZ najmenej 6 mesiacov pred vznikom pracovného alebo štátnozamestnaneckého pomeru a majú trvalý pobyt v niektorom z NRO. K 31. marcu 2017 z celkového počtu 1 691 zamestnaných DN osôb predstavovalo 174 osôb DN z NRO (Zdroj: odbor analýz MPSVR SR).

V súlade s Odporúčaním  Rady EÚ z 15.2.2016 týkajúcim sa integrácie dlhodobo nezamestnaných na trh práce bol vypracovaný  **Akčný plán na posilnenie integrácie dlhodobo nezamestnaných na trh práce v Slovenskej republike (**APDN),ktorý popisuje konkrétne opatrenia, ktoré MPSVR SR v spolupráci so všetkými zainteresovanými začalo realizovať v spolupráci so zainteresovanými ministerstvami a ďalšími partnermi.

APDN bol  schválený na zasadnutí Monitorovacieho výboru pre OP ĽZ dňa 25. novembra 2016 za prítomnosti zástupcov EK.

(Referencie: <http://www.employment.gov.sk/files/slovensky/apdn_06122016_sk_final.pdf>).

Základné smerovanie opatrení zahrnutých v APDN reaguje najmä na stratégiu zmien obsiahnutú v národnej stratégii zamestnanosti a na Národný program reforiem SR. APDN obsahuje najmä:

**a) reformy v oblasti legislatívy**, ktorými sú

* nový rámec pre nový spôsob implementácie sociálnej politiky a politiky zamestnanosti (príprava návrhu zákona o sociálnej ekonomike – úloha je v plnení, predpokladaný termín splnenia december 2017),
* **zavedenie účinného inštitútu osobného bankrotu** (mechanizmus oddĺženia fyzických osôb) tak, aby sa zvýšila jeho reálna uplatniteľnosť s cieľom eliminovať dlhovú pascu  (novela zákona o konkurze a reštrukturalizácii vrátane návrhu novely zákona o poskytovaní právnej pomoci osobám v materiálnej núdzi **– úloha je splnená**, **zákon č. 377/2016 Z. z**., účinnosť 1. marca 2017),
* **zabezpečenie  regulácie podmienok, za ktorých môže UoZ vykonávať zárobkovú činnosť**, podporí sa vyššia motivácie UoZ prijať a udržať si  zamestnanie sprostredkované úradom PSVR (novela zákona o službách zamestnanosti – **úloha je splnená, zákon č. 81/2017 Z. z.** s účinnosťou od 1. mája 2017 reguluje zárobkovú činnosť UoZ popri jeho evidencií na úrade PSVR v úhrne na 40 dní v roku, podmienky nezaradenia do evidencie UoZ po opakovanom skončení zamestnania sprostredkovanom úradom atď.) a vytvoria sa podmienky na **zvýšenie motivácie poberateľov pomoci v hmotnej núdzi** (HN) nájsť a udržať si zamestnanie prostredníctvom zvýšenia pomernej časti príjmu, ktorá sa nebude zohľadňovať na účely pomoci  v HN (novela zákona o pomoci v hmotnej núdzi – **úloha je splnená, zákon č. 81/2017** Z. z., od 1. mája 2017 sa zvyšujú motivácie najmä dlhodobo nezamestnaných posilnením podpory súbehu dávky v HN pri prechode poberateľa alebo spoluposudzovaného člena domácnosti do zamestnania, vďaka započítavaniu menšej časti posudzovaného pracovného príjmu na výpočet tejto dávky sa disponibilný príjem domácnosti rodičov s dvomi deťmi zvýši zhruba o 20 %, ak si jeden z rodičov nájde prácu s príjmom vo výške minimálnej mzdy.

**b) projektové  riešenia - iniciatívy**, ktorými sa bude podporovať

* intenzívny **individuálny prístup** na zvýšenie zamestnanosti a uplatniteľnosti DN UoZ na trh práce (vykonávanie profilácie UoZ, uzatváranie dohôd o pracovnej integrácii),
* **odborné poradenské aktivity** za účelom podpory pracovného uplatnenia DN UoZ (zintenzívnenie poskytovania cieleného individualizovaného odborného poradenstva pre ťažko umiestniteľných  DN UoZ),
* príležitosť pre DN vrátiť sa na trh práce (podpora aktívnych UoZ, ktorí si nájdu zamestnanie,  zapracovanie u zamestnávateľa za účelom získania a obnovy pracovných návykov),
* zapájanie neštátnych služieb zamestnanosti do zníženia nezamestnanosti DN (umiestňovanie DN prostredníctvom ADZ, podpora a individualizácia služieb pre DN  prostredníctvom APZ),
* sociálne poradenstvo pre DN (prostredníctvom terénnej sociálnej práce),
* vykonávanie činnosti **jednotného kontaktného miesta pre DN** v súlade s odporúčaním rady.

Vyššie uvedené projektové riešenia sa **začali realizovať v roku 2017**, niektoré z nich sú aktuálne v procese uzatvárania zmlúv. Intenzívne odborné poradenstvo pre DN bude poskytované kapacitami **z vlastných zdrojov** a **zvýšením projektových kapacít** úradov PSVR vyčlenených **na odborné poradenstvo**. Pre bilanciu kompetencií UoZ sa využijú externé služby. Finančná alokácia z ESF na tento zámer predstavuje 34,9 mil. eur. Umiestňovanie DN sa podporí aj cez neštátne služby zamestnanosti. Finančnými príspevkami sa podporia agentúry dočasného zamestnávania, ktorých úlohou bude umiestniť na otvorenom trhu práce UoZ vedených v evidencii viac ako 24 mesiacov. V období 2017 až 2020 sa projekt podporí z ESF sumou 10 mil. eur. **K zlepšeniu postavenia DN na trhu práce** prispejú od roku 2017 **programy vzdelávania a rekvalifikácie** (národné projekty Vzdelávanie UoZ a Vzdelávanie mladých UoZ s finančnou alokáciou 28,9 mil. eur do roku 2022 a 30,9 mil. eur do roku 2019), zámery ktorých boli schválené 17. februára 2017.

V roku 2017 sa tiež začínajú realizovať **nové projekty zamerané na finančnú podporu vytvárania pracovných miest pre DN** (národné projekty Cesta na trh práce a REŠTART s finančnou alokáciou 49,5 mil. eur a 15,7 mil. eur do roku 2021 z ESF).

Nové riešenia na podporu zamestnávania DN UoZ sú zapracované v Oznámení o možnosti predkladania žiadostí o poskytnutie finančných príspevkov na podporu vytvárania pracovných miest pre dlhodobo nezamestnaných uchádzačov o zamestnanie zverejnenom v marci 2017 v rámci národného projektu **Umiestňovanie dlhodobo nezamestnaných uchádzačov o zamestnanie na trhu práce s využitím neštátnych služieb zamestnanosti**   v zmysle § 54 ods. 1 písm. a) zákona o službách zamestnanosti.

(Referencie: http://www.upsvar.sk/narodne-projekty-oznamenia-o-moznosti-predkladania-ziadosti-o-poskytnutie-financneho-prispevku/narodny-projekt-umiestnovanie-dlhodobo-nezamestnanych-uchadzacov-o-zamestnanie-na-trhu-prace-s-vyuzitim-nestatnych-sluzieb-zamestnanosti/narodny-projekt-umiest.html?page\_id=691054).

Jednou **z účinných poskytovaných služieb** pre klientov úradov PSVR, osobitne pre DN UoZ je **poskytovanie informačno-poradenských služieb** (IPS), v rámci ktorých je umožnené klientom využívanie informačno-poradenských stredísk, kde všetci návštevníci vrátane DN UoZ dostanú odbornú pomoc pre získanie orientácie na trhu práce, o voľných pracovných miestach, o možnosti vytvorenia osobného profilu prostredníctvom portálu Internetový sprievodca trhom práce, tzv. ISTP. Vytvorením osobného profilu a jeho sprístupnením pre zamestnávateľa, dochádza k párovaniu vedomostí, pracovných skúseností a zručností UoZ s konkrétnou ponukou pracovného miesta, ktoré je nahlásené zamestnávateľom v tomto portáli ISTP. Následne táto ponuka prichádza klientovi na e-mail uvedený v osobnom profile. V prípade, že klient nemá k dispozícii svoj vlastný počítač, môže denne počas úradných hodín využívať informačno-poradenské stredisko na úrade PSVR, kde mu je k dispozícii.

V roku 2016 bolo poskytnutých celkovo 2 234 080 informačných a poradenských služieb, z toho individuálnou formou 1 905 901 (85,31 %) a skupinovou formou 328 179 (14,69 %). Informačné a poradenské služby boli v roku 2016 poskytnuté 834 754 klientom, z toho bolo 420 604 žien (50,39 %) a 414 150 mužov (49,61%). Z celkového počtu klientov bolo 25 783 občanov so zdravotným postihnutím (3,09 %). Z hľadiska veku najvyšší podiel (13,80 %) tvorili klienti vo veku 20 – 25 rokov v počte 115 170 klientov, z hľadiska dĺžky evidencie najvyšší podiel (44,96 %) tvorili klienti s dĺžkou evidencie nad 12 mesiacov v počte 375 278. Z hľadiska vzdelania klientov najvyšší podiel (28,37 %) tvorili klienti so stredným odborným vzdelaním v počte 236 841.

Od 1. decembra 2016 bola zriadená štátna príspevková organizácia Zdravé regióny, ktorej poslaním je zlepšiť **využívanie služieb zdravotnej starostlivosti príslušníkmi marginalizovaných komunít**, sprístupniť a poskytnúť zdravotnú osvetu, výchovu, poradenstvo komunitnými pracovníkmi – asistentmi osvety zdravia pracujúcimi priamo v teréne. Zamestnávaním pracovníkov priamo z komunít pokračuje **podpora zamestnávania Rómov vrátane DN**.

Úrad splnomocnenca vlády Slovenskej republiky pre rómske komunity (ďalej len „USVRK“) participuje na plnení cieľov národnej stratégie zamestnanosti implementáciou Stratégie Slovenskej republiky pre integráciu Rómov do roku 2020 (ďalej len „stratégia“), schválenou uznesením vlády SR č. 1/2012. V hodnotenom období USVRK pristúpil k procesu aktualizácie tvorby revízie Stratégie a k **príprave nových akčných plánov na roky 2016 - 2018**. Súčasťou materiálu je päť akčných plánov zameraných na štyri prioritné oblasti: D.2.1 Oblasť vzdelávania, D.2.2 Oblasť zamestnanosti, D.2.3 Oblasť zdravia, D.2.4 Oblasť bývania a jednu prierezovú oblasť: D.2.5 Oblasť finančného začlenenia. Obsah aktualizovaných cieľov Stratégie pre oblasť zamestnanosti vo veľkej miere nadväzuje na pôvodné ciele vládou schválenej stratégie. Pri úprave cieľov a tvorbe akčného plánu sa v značnej miere vychádzalo aj z obsahu OP ĽZ, Národnej stratégie zamestnanosti Slovenskej republiky do roku 2020, Externého hodnotenia Stratégie Slovenskej republiky pre integráciu Rómov do roku 2020, výsledkov Atlasu rómskych komunít na Slovensku 2013 a verejne dostupných štatistických údajov zbieraných a spracovaných Ústredím PSVR. **Aktualizovaný akčný plán pre oblasť zamestnanosti sa sústreďuje na podporu zamestnanosti obyvateľov rómskych komunít a marginalizovaných rómskych komunít** (MRK), zlepšením kvality a dostupnosti opatrení aktívnej politiky trhu práce, prepojenia odbornej prípravy a vzdelávania s trhom práce a podpory nediskriminačného prístupu ako aj aktivity zamerané na finančnú gramotnosť a oddlžovanie. Materiál Aktualizované akčné plány stratégie Slovenskej republiky pre integráciu Rómov do roku 2020 na roky 2016 - 2018 pre oblasti: D.2.1 Oblasť vzdelávania, D.2.2 Oblasť zamestnanosti, D.2.3 Oblasť zdravia, D.2.4 Oblasť bývania a nový akčný plán pre oblasť D.2.5 Oblasť finančného začleneniabol 22. februára 2017 na 47. schôdzi vlády Slovenskej republiky schválený uznesením vlády Slovenskej republiky č. 87/2017. V novom programovom období 2014 - 2020 prostredníctvom OP ĽZ v rámci prioritnej osi 5 „Integrácia marginalizovaných rómskych komunít*“* bude USVRK prijímateľom viacerých národných projektov. USVRK v spolupráci s partnermi pripravil tzv. index **podrozvinutosti,** do ktorého je zaradených **150 obcí** vychádzajúcich z údajov Atlasu rómskych komunít na  Slovensku 2013 (sociografické teritoriálne mapovanie rómskych osídlení), v ktorých boli identifikované rómske komunity s najhoršou životnou úrovňou. Tieto obce s najvyššou mierou segregačného indexu budú môcť realizovať národné projekty zahrnuté v Take away balíku, ktorého súčasťou bude podpora terénnej sociálnej práce, komunitných centier, asistentov učiteľa, zdravotných asistentov a asistencie pri vysporiadavaní pozemkov. USVRK ďalej v hodnotenom období v súvislosti s napĺňaním národných a medzinárodných záväzkov Slovenskej republiky, ako aj podpory vytvárania pracovných miest ako nástroj podpory regionálnej a miestnej zamestnanosti, pristúpil k aktualizácii projektových zámerov pre  pripravované národné projekty. V rámci národného projektu „**Terénna sociálna práca a terénna práca v obciach s prítomnosťou MRK I.**“ pripravuje vytvorenie 311 pracovných miest v pozícii terénny sociálny pracovník a 345 pracovných miest v pozícii terénny pracovník. V rámci národného projektu „**Komunitné centrá v mestách a obciach s prítomnosťou MRK** – I. fáza“ pripravuje vytvorenie pracovných pozícii – Odborný garant KC, Odborný pracovník KC a Pracovník KC – v celkovom počte 435 miest. V rámci národného projektu „**Podpora predprimárneho vzdelávania detí z marginalizovaných rómskych komunít I.**“ pripravuje vytvorenie 250 pracovných miest v pozícii asistent učiteľa a 150 pracovných miest v pozícii odborný zamestnanec. Spolu bude podporených prostredníctvom národných projektov, ktorých prijímateľom bude USVRK, **1491 pracovných miest vo všetkých samosprávnych krajoch**, okrem Bratislavského samosprávneho kraja. V súčasnom období sa zahajuje proces implementácie dvoch národných projektov a to: **Komunitné centrá v mestách a obciach s prítomnosťou MRK - I. fáza a Terénna sociálna práca a terénna práca v obciach s prítomnosťou MRK I**., ktoré boli dňa 16. februára 2017 schválené Sprostredkovateľským orgánom pod Ministerstvom vnútra Slovenskej republiky. V rámci podpory rozvoja verejných služieb, USVRK kooperuje so subjektmi štátnej a verejnej správy, na výbere najvhodnejších uchádzačov o pracovné pozície v rámci Národného projektu **Podpora vybraných sociálnych služieb krízovej intervencie na komunitnej úrovni, Národného projektu Terénna sociálna práca v obciach I a v rámci Národného projektu Škola otvorená všetkým**.

V hodnotenom období sa USVRK aktívne podieľal na **príprave a tvorbe akčných plánov pre najmenej rozvinuté okresy** (v zmysle zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov), ktoré sa zameriavajú na odstraňovanie sociálno-ekonomického zaostávania a znižovanie vysokej miery nezamestnanosti s cieľom zmierniť hospodárske rozdiely medzi regiónmi a okresmi, a naštartovať v nich hospodársky, sociálny a environmentálny rozvoj. V súčasnosti je to dvanásť akčných plánov zameraných pre okresy na podporu a rozvoj miestnej ekonomiky a tvorbu udržateľných pracovných miest s využitím vlastného potenciálu regiónu.

1. **Kapacity, sieťovanie a rozvoj verejných služieb zamestnanosti**

Zlepšili sa kapacity verejných služieb zamestnanosti. **Plnenie úloh v roku 2016 nadväzovalo na pozitívne výsledky dosiahnuté v roku 2015** (vykonanie vnútornej realokácie zamestnancov úradov PSVR a zjednotenie ich organizačnej štruktúry s cieľom prehodnotiť systém inštitúcií služieb zamestnanosti a efektivitu ich riadenia tak, aby výsledkom bola vyššia flexibilita a kapacita poskytovaných personalizovaných služieb zamestnanosti), ktoré boli dosiahnuté implementáciou zákona č. 310/2014 Z. z., ktorým sa mení a dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Pilotná **štúdia hodnotenia efektívnosti a účinnosti služieb zamestnanosti** pripravená Ministerstvom financií SR v spolupráci s MPSVR SR identifikuje možné zlepšenia výsledkov na trhu práce pri zachovaní zdrojov najmä efektívnejšími úradmi PSVR a alokáciou relatívne väčšej časti zdrojov na dlhodobo nezamestnaných. V úspešnosti služieb zamestnanosti sa medzi jednotlivými úradmi PSVR ukazujú podstatné rozdiely aj pri zohľadnení regionálnych podmienok na trhu práce. Výsledky negatívne ovplyvňuje najmä **vyššie pracovné zaťaženie zamestnancov úradov PSVR, dlhšia doba nezamestnanosti UoZ a nízke kapacity odborných poradcov pre prácu s UoZ**. Efektívnejšie služby zamestnanosti by mohli priniesť dodatočné zamestnanie takmer 6 tisíc nezamestnaných a úsporu na výdavkoch štátu vo výške 7 mil. eur ročne. Organizačná reforma úradov PSVR síce zvýšila kapacity pre prácu s UoZ, ale záťaž pracovníkov je naďalej vyššia ako v zahraničí. Záťaž zostáva vyššia najmä v okresoch Slovenska s vysokou mierou dlhodobej nezamestnanosti. (Ďalšie referencie: Analýza „Veľa práce na úradoch práce: Efektivita a účinnosť služieb zamestnanosti“).

Pilotná **štúdia revízie výdavkov na služby zamestnanosti** z októbra 2016 identifikuje priestor na zlepšenie prevádzkovej efektívnosti úradov PSVR a **možnosti realokácie zdrojov na nástroje aktívnej politiky trhu práce** (APTP) a prevádzku **s cieľom zvýšenia zamestnateľnosti dlhodobo nezamestnaných UoZ**.

Skvalitňovanie služieb zamestnanosti pokračovalo **školením zamestnancov na úradoch PSVR**. Na základe vyhodnocovania efektívnosti činností úradov PSVR **pokračujú presuny zamestnancov na frekventovanejšie a náročnejšie činnosti**. Reforma služieb zamestnanosti je vykonávaná aj na podporu zavedenia viacerých foriem podpory integrácie DN na trhu práce, najmä individualizované poradenstvo vrátane profilácie UoZ.

Implementovali sa **viaceré zmeny v nástrojoch APTP** zameraných na znevýhodnené skupiny UoZ na trhu práce. Spustili sa projekty na podporu tvorby pracovných miest **pre nízko kvalifikovaných a DN**, a takisto UoZ **starších ako 50 rokov**. **Absolventská prax sa rozšírila** na širšiu skupinu mladých UoZ a **zaviedla sa v nej mentorovaná prax s vytvorením pracovného miesta u zamestnávateľov**. Zmeny v nastavení **v príspevkoch podpory mobility za prácou** sflexibilnili podmienky na ich čerpanie.

Tieto a ďalšie skutočnosti vyvolali v aplikačnej praxi úradov PSVR **prirodzený tlak na** **ďalšie budovanie a modernizáciu kapacít úradov PSVR**.

Dobrým príkladom takejto praxe je pripravený projekt **Efektívnymi službami k občanovi – 2 „ESKO2“.** V predchádzajúcom období mal na zintenzívnenie poskytovania verejných služieb zamestnanosti vplyv proces, ktorý sa nastavil v národnom projekte ESKO vzhľadom k tomu, že sa zabezpečilo zlepšenie začleňovania UoZ a ZUoZ, ako aj občanov so zdravotným postihnutím (ZP) do pracovného procesu, zabezpečila sa **dostupnosť potrebných dát a jednotných metodík pre všetkých zamestnancov elektronickou formou, zrýchlil sa proces spracovania údajov klientov** a bola rozšírená využiteľnosť individuálneho poradenstva pre klientov. Vzhľadom na tento efektívny prínos je v záujme budovania zodpovedajúcich kapacít Ústredia PSVR a úradov PSVR naďalej zabezpečovať čo najkvalitnejšie poskytovanie verejných služieb zamestnanosti **zavedením nových systémov a procesov, zvýšenie vedomostí a zručností zamestnancov verejných služieb zamestnanosti na účely poskytovania modernizovaných služieb zamestnanosti.**

Prostredníctvom tohto projektu sa očakáva:

* modernizácia služieb smerujúca **k bezpapierovej komunikácii s klientom** a eliminácii bariér spojených so vzdialenosťou UoZ a potenciálneho zamestnávateľa;
* efektívnejšie poskytovanie služieb klientom na základe **sledovania vývoja a analýzy ich potenciálu** a možností uplatnenia sa na trhu práce;
* zabezpečenie **technického dovybavenia** úradov PSVR v nadväznosti na národný projekt „Efektívnymi službami k občanovi“ a vo väzbe na zvýšenú vyťaženosť niektorých pracovísk, priestorové možnosti a dostupnosť v regiónoch za účelom dosiahnutia rovnakej úrovne poskytovaných služieb na všetkých dotknutých úradoch PSVR;
* zabezpečenie interných nástrojov vzdelávania zamestnancov ústredia a úradov PSVR **budovanie kapacít pre internú kontrolu dát a vyhodnocovanie spracovávaných dát za účelom skvalitňovania riadiacich a rozhodovacích procesov**;
* zlepšené začleňovanie UoZ, ZUoZ ako aj občanov so ZP do pracovného procesu;
* **optimalizácia využívania personálnych kapacít** úradu PSVR a časového rozvrhu kontaktov s klientmi prostredníctvom manažmentu pohybu klientov;
* **odbúravanie nárazovej práce** na úsekoch služieb zamestnanosti a čakacích prestojov pre klientov;
* **plánovateľnosť** činností a poskytovania služieb;
* zabezpečenie **dostupnosti potrebných dát** a jednotných metodík pre všetkých zamestnancov elektronickou formou;
* **zrýchlenie spracovania** údajov klientov a rozšírenie využiteľnosti individuálneho poradenstva pre klientov;
* využívanie špecializovaných služieb vo všetkých regiónoch za využívania kapacít špecialistov umiestnených len v niektorých regiónoch, **rozšírenie ponuky služieb z iných úradov, poskytovanie multijazykových služieb**.

Hlavným cieľom projektu je budovanie **proklientsky orientovaných verejných služieb zamestnanosti** tak, aby boli poskytované adresne, komplexne a dostupné v nadväznosti na snahu  poskytnúť pomoc občanovi na jednom mieste. Zároveň zabezpečenie takýchto služieb aj pre ďalšiu skupinu klientov úradov PSVR, ktorými sú **zamestnávatelia**. Modernizácia služieb poskytovaných úradmi PSVR v súlade s potrebami a požiadavkami trhu práce so zameraním na zabezpečenie smerovania k spokojnému klientovi ako aj spokojnému zamestnancovi.

1. **Podpora ponukovej stránky trhu práce prostredníctvom kvalifikácií pre lepšiu zamestnanosť**

**Implementované boli najmä politiky duálneho vzdelávania** do systému odborného vzdelávania s predpokladaným  pozitívnym sociálnym vplyvom na zamestnanosť s osobitným zreteľom na zabezpečenie užšieho prepojenia vzdelávania s potrebami trhu práce. Aktuálne sa **analyzujú skúsenosti spojené s aplikačnou praxou** zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov (ďalej len „zákon o odbornom vzdelávaní a príprave“), ktorý nadobudol účinnosť 1. apríla 2015. V nadväznosti na stretnutia Ministerstva školstva, vedy, výskumu a športu SR (MŠVVaŠ SR) so zástupcami zriaďovateľov stredných odborných škôl/SOŠ (21. 9. 2016), riaditeľmi SOŠ zapojených do systému duálneho vzdelávania a prípravy (27. 9. 2016) a zástupcami zamestnávateľov (6. 10. 2016), sa uskutočnil **1. 12. 2016 okrúhly stôl k vyhodnoteniu prvého roka zavádzania systému duálneho vzdelávania na Slovensku**.

Na základe výstupov z vyššie uvedených rokovaní vznikol **Vecný zámer novelizácie právnej úpravy systému duálneho vzdelávania**, ktorý tvoria ďalšie východiská pre legislatívnu činnosť a vládne politiky v oblasti zavádzania systému duálneho vzdelávania na Slovensku. V tejto súvislosti začala na pôde MŠVVaŠ SR svoju činnosť **pracovná skupina pre novelizáciu zákona o odbornom vzdelávaní a príprave**.

Dňa 15. januára 2017 nadobudla účinnosť Smernica č. 1/2017, ktorou sa upravuje **postup pri tvorbe zoznamu študijných odborov a učebných odborov, ktoré sú nad rozsah potrieb trhu práce a zoznamu študijných odborov a učebných odborov s nedostatočným počtom absolventov pre potreby trhu práce**, ktorá nadobudla účinnosť 15. januára 2017 (ďalej len „smernica“). Smernica bola vypracovaná v spolupráci so zástupcami stavovských a profesijných organizácií, Ústredia PSVR a Centra vedecko-technických informácií SR. Na základe pripomienok odbornej verejnosti sa určili **jednotné kritériá** pre zaraďovanie odborov do príslušných zoznamov **s cieľom regulovať ponuku odborov vzdelávania** v nadväznosti na požiadavky trhu práce. Predovšetkým sa do zoznamu študijných a učebných odborov, ktoré sú nad rozsah potrieb trhu práce nezaraďujú odbory, v ktorých je možné poskytovať odborné vzdelávanie a prípravu v systéme duálneho vzdelávania, odbory vo vzťahu ku ktorým je zriadené centrum odborného vzdelávania a prípravy a málopočetné odbory (je v nich 15 a menej žiakov).

Následne dňa 15. februára 2017 MŠVVaŠ SR vydalo v zmysle § 29 ods. 2 písm. a) a b) zákona o odbornom vzdelávaní a príprave Zoznam študijných odborov a učebných odborov, ktoré sú **nad rozsah potrieb trhu práce** a Zoznam študijných odborov a učebných odborov **s nedostatočným počtom absolventov pre potreby trhu práce**.

Realizáciou špecifického cieľa 1.2.1 Zvýšiť kvalitu odborného vzdelávania a prípravy reflektujúc potreby trhu práce v rámci Prioritnej osi Vzdelávanie OP ĽZ Štátny inštitút odborného vzdelávania implementuje **národný projekt Duálne vzdelávanie a zvýšenie atraktivity a kvality odborného vzdelávania a prípravy** v celkovej alokácii 33 626 257,73 EUR (zdroje EÚ + ŠR).

Hlavným cieľom národného projektu je plošná implementácia systému duálneho vzdelávania do všetkých vhodných učebných a študijných odborov, **prehĺbenie prepojenia vzťahu zamestnávateľ – stredná škola – žiak v rámci systému duálneho vzdelávania**, vytvorenie jednotného informačného prostredia pre systém duálneho vzdelávania a elektronizácia procesov implementácie, zvýšenie atraktivity a kvality odborného vzdelávania a prípravy a príprava inštruktorov, majstrov a učiteľov na plnenie uvedených úloh.

Primárnym kritériom výberu SOŠ je výber škôl, ktoré vstupujú do systému duálneho vzdelávania. Výber novovytvorených alebo inovovaných učebných odborov podlieha zapojeniu sa daného študijného alebo učebného odboru do systému duálneho vzdelávania. V rámci národného projektu sa **predpokladá celkovo 250 novovytvorených alebo inovovaných učebných odborov obsahujúcich prvky duálneho systému vzdelávania a výkonu praxe u zamestnávateľa** a celkovo **12 000 účastníkov**, ktorí absolvovali aktivity zamerané na podporu duálneho systému vzdelávania a výkonu praxe u zamestnávateľa.

V súvislosti s vyhlasovaním najbližšej otvorenej výzvy na predkladanie dopytovo - orientovaných projektov zameranej na zvýšenie kvality odborného vzdelávania a prípravy reflektujúc potreby trhu práce (špecifický cieľ 1.2.1) je vyhlásenie výzvy pre stredné školy plánované v roku 2017 v súlade s Indikatívnym harmonogramom výziev na predkladanie žiadostí o nenávratný finančný príspevok (obdobie január 2017 až december 2017).

Naďalej je podporované **ďalšie vzdelávanie smerujúce k získaniu kvalifikácie**, úplnej alebo čiastočnej kvalifikácie. Dňa 21. novembra 2016 vyhlásilo MŠVVaŠ SR otvorenú výzvu na predkladanie dopytovo - orientovaných projektov zameranú na podporu celoživotného vzdelávania (špecifický cieľ 1.4.1) v celkovej alokácii 15 mil. eur (zdroje EÚ) s názvom **NedisKVALIFIKUJ SA**!.

Oprávnenými žiadateľmi v rámci tejto výzvy sú **subjekty spĺňajúce podmienku byť vzdelávacou inštitúciou ďalšieho vzdelávania** podľa § 5 zákona č. 568/2009 Z. z. o celoživotnom vzdelávaní (fyzické a právnické osoby podľa § 2 ods. 2 písm. a) a b) Obchodného zákonníka, vysoké školy, gymnáziá a stredné odborné školy, mimovládne neziskové organizácie. Táto výzva sa v rámci svojich oprávnených aktivít zameriava na tvorbu a realizáciu vzdelávacích programov na rozvoj kompetencií dospelých v súlade s požiadavkami trhu práce, na podporu partnerstiev so zamestnávateľmi a profesijnými organizáciami, zamestnávateľskými zväzmi, asociáciami a komorami pri tvorbe, inovácii a realizácii vzdelávania; na podporu vzdelávacích programov na doplnenie základného a/alebo nižšieho stredného vzdelania. Termín uzavretia hodnotiaceho kola č. 1 bol naplánovaný na 20. marca 2017. Termín uzavretia hodnotiaceho kola č. 2 bol naplánovaný na 9. mája 2017.

MŠVVaŠ SR v súčasnosti pracuje na príprave slovenskej národnej mutácie testovacieho nástroja výskumu *PIAAC On-line* (názov bol zmenený v súlade s požiadavkou EK a OECD na: „Vzdelanie a zručnosti on-line“). Rieši sa preklad testovacieho prostredia, konkrétnych úloh a tiež aj pilotné preverenie nástroja do konca roku 2017. Využitie tohto nástroja bude možné pre potreby trhu práce (zisťovanie súladu zručností a kompetencií daného uchádzača s požadovanými zručnosťami pre dané pracovné miesto), ale aj pre prognózovanie a výskumné činnosti (vysoké školy, úrady práce, samosprávy).

Podľa v súčasnosti platného zákona č. 568/2009 Z. z. o celoživotnom vzdelávaní a o zmene a doplnení niektorých zákonovbolo pre oprávnené inštitúcie vytvorené, s cieľom zjednotenia postupov pri hodnotení, **metodické usmernenie ako postupovať pri overovaní odbornej spôsobilosti** (<http://isdv.iedu.sk/Documents/Usmernenie_skusky.rtf>). V prípade zmien bude táto metodika zosúladená so zmenami v zmysle požiadaviek nového zákona o celoživotnom vzdelávaní.

V rámci prípravy a zavedenia **systém pravidelného vyhodnocovania** uplatňovania sa absolventov stredných škôl na trhu práce **v zamestnaniach a pracovných činnostiach, na výkon ktorých sa v príslušnom učebnom odbore alebo študijnom odbore pripravovali**, sa uskutočňujú rokovania medzi MŠVVaŠ SR a Ústredím PSVR súvisiace s realizáciou kompetencie zverejňovania informácie o uplatnení absolventov stredných škôl na trhu práce v rámci **pravidelných prognóz vývoja na trhu práce** podľa jednotlivých krajov, stredných škôl, študijných odborov a učebných odborov a vykonávaného zamestnania.

V novembri 2016 MŠVVaŠ SR zaslalo oficiálnu žiadosť o zaradenie (od roku 2017) do nového projektu CEDEFOPU („Governance of EU skills anticipation and matching systems: in-depht country reviews“ (žiadosť o vypracovanie prehľadu o krajine). Výsledky projektu prispejú ku skvalitneniu metodiky sledovania uplatnenia absolventov študijných a učebných odborov v zamestnaniach a pracovných činnostiach, pre ktoré sa pripravovali a k celkovému skvalitneniu procesov riadenia zručností v Slovenskej republike. Činnosti spojené s realizáciou projektu, v rámci ktorých budú spolupracovať experti CEDEFOPU s pracovnou skupinou zloženou zo zástupcov zamestnávateľov a relevantných rezortov prebehnú od apríla 2017 do decembra 2018.

Na prelome rokov 2016 a 2017 bol **aktualizovaný Informačný systém ďalšieho vzdelávania** MŠVVaŠ SR. Vizuálne zmeny a zmeny rozhrania smerovali k zvýšeniu používateľskej prívetivosti, zmeny v spracovaní dát uľahčia spracovanie štatistických prehľadov a v neposlednom rade nová funkcionalita a procesy zjednodušia administráciu niektorých povinných údajov a informačných povinností pre vzdelávacie inštitúcie (napr. schvaľovanie nových lektorov).

**Prepojenie Národnej sústavy kvalifikácií s Informačným systémom ďalšieho vzdelávania nebolo zatiaľ zrealizované**, momentálne sa rokuje o odstránení systémových prekážok tohto prepojenia.

Problematika národných štandardov zamestnaní, ako aj kvalifikačných a hodnotiacich štandardov (kvalifikácií) je jednou z priorít PO 1 Vzdelávanie OP ĽZ.

Je premietnutá v Investičnej priorite 1.4 s názvom Zlepšenie rovnakého prístupu k celoživotnému vzdelávaniu pre všetky vekové skupiny v rámci formálneho, neformálneho a bežného vzdelávania, zvyšovania vedomostí, zručností a spôsobilostí pracovnej sily a podpory flexibilných spôsobov vzdelávania prostredníctvom usmerňovania pri výbere povolania a potvrdzovania nadobudnutých kompetencií.

Jedným z výsledkov, ktoré sa očakávajú v rámci špecifického cieľa 1.4.1, ako aj príkladov aktivít je **priebežné revidovanie a aktualizácia Národného kvalifikačného rámca a Národnej sústavy kvalifikácií** v súlade s Európskym kvalifikačným rámcom reflektujúc Národný kvalifikačný rámec voči Európskemu kvalifikačnému rámcu.

Dňa 31. marca 2017 sa uskutočnilo 3. rokovanie Komisie pri Monitorovacom výbore pre OP ĽZ pre Prioritnú os 1 Vzdelávanie, ktoré schválilo **zámer národného projektu** Štátneho inštitútu odborného vzdelávania s názvom **Systém uznávania kvalifikácii v Slovenskej republike**.

Celkový cieľ projektu je komplexné nastavenie systému priznávania kvalifikácií a výsledkov predchádzajúceho neformálneho a informálneho učenia sa v Slovenskej republike, hlavným cieľom národného projektu je postupná úprava existujúcich mechanizmov, vytvorenie nových prvkov a ich odskúšanie a zavedenie do systému celoživotného vzdelávania tak, aby sa vytvorili možnosti na získavanie kvalifikácií a výsledkov neformálneho a informálneho učenia sa aj mimo systému formálneho (školského) vzdelávania pre všetkých občanov SR.

V termíne 15. júna – 30. novembra 2016 boli na Štátnom inštitúte odborného vzdelávania realizované **analýzy k nadväznosti na udržateľnosť výstupov národného projektu Tvorba Národnej sústavy kvalifikácií**.

Analýzy skúmali **tri kľúčové oblasti**:

a) **Medzinárodné sektorové kvalifikácie** – ich možné priradenie k Slovenskému kvalifikačnému rámcu, využiteľnosť takýchto kvalifikácií a možnosť ich uznania na slovenskom trhu práce,

b) **Validácia** vedomostí, zručností a kompetencií nadobudnutých v neformálnom vzdelávaní a v informálnom učení sa – možnosti validácie smerom ku kvalifikáciám, analýza slovenskej legislatívy v tejto oblasti a návrh potrebných krokov pre zavedenie týchto procedúr, ktoré budú prospešné aj pre trh práce,

c) **Kontrola správnosti priradenia kvalifikácií** k Slovenskému kvalifikačnému rámcu.

Výstupy z analýz budú zverejnené na webovom sídle Štátneho inštitútu odborného vzdelávania a vyplývajú z nich závery dôležité v kontexte bližšieho prepojenia Národnej sústavy kvalifikácií s požiadavkami trhu práce. Na rokovaní vlády SR 7. októbra 2015 bola vládou SR vzatá na vedomie Priraďovacia správa Slovenského kvalifikačného rámca k Európskemu kvalifikačnému rámcu a následne bola prezentovaná začiatkom decembra 2015 v poradnej skupiny pre Európsky kvalifikačný rámec. Zahraniční experti, Európska Komisia a CEDEFOP svoje pripomienky zaslali písomnou formou. Aktuálne sa pracuje na doplnení správy v zmysle zaslaných pripomienok, ktoré sú objasňujúceho charakteru pre lepšie pochopenie tohto systému zahraničnými čitateľmi; podstata správy sa však nemení, princípy priraďovania kvalifikácií zostávajú nezmenené. Prijatie finálnej podoby Priraďovacej správy sa predpokladá na európskej i národnej úrovni vládou SR v druhej polovici roka 2017.

V roku 2015 bola rozhodnutím vedúceho služobného úradu Ministerstva dopravy, výstavby a regionálneho rozvoja SR (MDVRR SR) zriadená Pracovná skupina pre koordináciu rozvoja odborného vzdelávania a prípravy pre trh práce v rezorte dopravy, výstavby a regionálneho rozvoja SR, ktorá sa v rámci svojej činnosti zameriava najmä na vytváranie podmienok na vzájomnú spoluprácu v oblasti rozvoja a propagácie odborného vzdelávania a prípravy v pôsobnosti rezortu, riešenie aktuálnych problémov odborného vzdelávania a podporu systému duálneho vzdelávania. Rokovania pracovnej skupiny sa v roku 2016 uskutočnili v termínoch 9. marca 2016 a 21. septembra 2016. V snahe priblížiť verejnosti možnosti stredoškolského odborného vzdelávania v oblasti železničnej a cestnej dopravy vrátane možností duálneho vzdelávania MDVRR SR koordinovalo organizačné zabezpečenie víkendového kariérneho poradenstva pre žiakov základných škôl a ich rodičov s názvom **Kam po skončení základnej školy – ŠTUDUJ DOPRAVU**, ktoré sa uskutočnilo 1. – 2. októbra 2016 v priestoroch Múzea dopravy v Bratislave. Na podujatí boli prezentované študijné a učebné odbory v oblasti dopravy, ktoré je možné študovať na SOŠ v Bratislavskom a Trnavskom kraji, možnosti duálneho vzdelávania a odborníci predstavili ukážky výkonu povolaní v železničnej doprave. Pre návštevníkov bol pripravený aj bohatý sprievodný program (kariérne poradenstvo, simulátor prevrátenia vozidla, ukážky prvej pomoci a pod.).

1. **Nadrezortná koordinácia politík s pozitívnym vplyvom na zamestnanosť**

V roku 2016 bola nadrezortná koordinácia politík s pozitívnym vplyvom na zamestnanosť zabezpečovaná o.i. **prostredníctvom plnenia** **Akčného plánu 2015 – 2016 k Národnej stratégii zamestnanosti Slovenskej republiky do roku 2020** (ďalej len „akčný plán“). Úlohy akčného plánu boli koncipované v súlade so stratégiou zmien obsiahnutou v národnej stratégii zamestnanosti. Vypracovanie akčného plánu iniciovala na svojom zasadnutí dňa 2. júna 2015 Nadrezortná pracovná skupina pre koordináciu plnenia Národnej stratégie zamestnanosti Slovenskej republiky do roku 2020, ktorej členmi sú okrem zástupcov jednotlivých ministerstiev aj zástupcovia sociálnych partnerov. Predsedom nadrezortnej pracovnej skupiny je štátny tajomník MPSVR SR Branislav Ondruš a bola zriadená do 31. marca 2015 v súlade s bodom B.3. uznesenia vlády SR č. 665 zo 17. decembra 2014.

Akčný plán vrátane jeho plnenia je zverejnený na adrese:

<https://www.employment.gov.sk/files/slovensky/praca-zamestnanost/podpora-zamestnanosti/ap-nsz_verzia-zverejnenie_21122015.pdf>

**Odporúčania na aktualizáciu plnenia národnej stratégie zamestnanosti** vyplývajúce z nadrezortnej koordinácie politík s pozitívnym vplyvom na zamestnanosť a **prerokované dňa 5. mája 2017 na rokovaní Nadrezortnej pracovnej skupiny** pre koordináciu plnenia Národnej stratégie zamestnanosti Slovenskej republiky do roku 2020:

1. Zvýšiť úsilie na **riešenie výzvy o nedostatku kvalifikovanej pracovnej sily**. Pri miere nezamestnanosti blížiacej sa historickým minimám v niektorých regiónoch a odvetviach sú aktuálne problémy firiem pri získavaní kvalifikovanej pracovnej sily.
2. **Vzhľadom na už vykonávanú implementáciu mnohých akčných plánov**, ktoré boli postupne prijaté na podporu zamestnanosti najviac ohrozených skupín na trhu práce napr. Akčný plán na posilnenie integrácie DN na trh práce v Slovenskej republike, Akčné plány pre najmenej rozvinuté okresy (v zmysle zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov), Akčné plány na roky 2016 – 2018 vyplývajúce z dokumentu Stratégia Slovenskej republiky pre integráciu Rómov do roku 2020 alebo plány, ktoré sú aktuálne pripravované napr. Strategické priority do roku 2030 v rámci Národného infraštruktúrneho plánu, Akčný plán prechodu z chránených dielní k zamestnávaniu osôb so zdravotným postihnutím na otvorenom trhu práce, sa odporúča pri plnení úloh národnej stratégie zamestnanosti **uplatňovať princíp akčného plánovania iba na internej pracovnej úrovni Nadrezortnej pracovnej skupiny** pre koordináciu plnenia Národnej stratégie zamestnanosti Slovenskej republiky do roku 2020, t.j. s cieľom predchádzania duplicitám **nevytvárať ďalšie akčné plány pre plnenie úloh národnej stratégie zamestnanosti.**
3. Zintenzívniť **podporu na trhu práce pre DN** vrátane príslušníkov MRK (rekvalifikačné kurzy, zlepšenie podmienok zamestnávania Rómov, s dôrazom na Rómov z prostredia MRK, podporovanie zvyšovania zamestnanosti UoZ z prostredia MRK s dôrazom na DN občanov a nízko kvalifikovaných) s využitím APTP, sociálnej ekonomiky a neštátnych služieb zamestnanosti, zlepšiť kvalitu a dostupnosť sociálnych a asistenčných služieb, ktoré sú adresne poskytované v prostredí MRK.

**Z Á V E R**

Národná stratégia zamestnanosti Slovenskej republiky do roku 2020 bola predložená na rokovanie vlády SR v súlade s Plánom práce vlády SR na rok 2014 a schválená uznesením vlády SR č. 665 zo 17. decembra 2014. Informácia o jej vyhodnotení bola vláde SR prvýkrát predložená k 30. júnu 2015 a vláda ju vzala na vedomie na svojom rokovaní dňa 8. júla 2015, druhýkrát v júni 2016 a vláda SR ju vzala na vedomie na svojom rokovaní dňa 30. júna 2016.

Informácia predložená v roku 2017 nadväzuje na zabezpečenie plnenia úloh vyplývajúcich z prijatej národnej stratégie zamestnanosti a obsahuje najmä vyhodnotenie plnenia tých úloh, ktoré podľa bodu B.5. uznesenia vlády SR č. 665 zo 17. decembra 2014 predložili jednotlivé ministerstvá v termíne do 31. marca 2017. Úlohy vyplývajúce z národnej stratégie zamestnanosti sú splnené, resp. sa plnia priebežne. Informácie o jej plnení sú zverejnené na web sídle MPSVR SR.

Aktualizácia na zostávajúce obdobie do roku 2020 sa vzťahuje najmä na zvýšené úsilie pri riešení výzvy o nedostatku kvalifikovanej pracovnej sily, zabezpečenie akčného plánovania na úrovni príslušnej nadrezortnej pracovnej skupinypre koordináciu plnenia národnej stratégie zamestnanosti, a zintenzívnenú podporu pre DN pri ich návrate na trh práce. Ďalšie vyhodnotenie plnenia národnej stratégie zamestnanosti bude predložené na rokovanie vlády SR do 30. júna 2018.